Správa Komisie Európskemu parlamentu a Rade o implementácii nariadenia o NUTS (Nariadenie (ES) č. 1059/2003) /* KOM/2007/0287 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 4.6.2007 KOM(2007) 287 v konečnom znení SPRÁVA KOMISIE EURÓPSKEMU PARLAMENTU A RADE o implementácii nariadenia o NUTS (Nariadenie (ES) č. 1059/2003) SPRÁVA KOMISIE EURÓPSKEMU PARLAMENTU A RADE o implementácii nariadenia o NUTS(Nariadenie (ES) č. 1059/2003) 1. CIEľ Táto správa sa vyžaduje podľa článku 8 nariadenia (ES) č. 1059/2003 Európskeho parlamentu a Rady z 26. mája2003 o zostavení spoločnej nomenklatúry územných jednotiek pre štatistické účely (NUTS)[1] (ďalej len „nariadenie o NUTS“). Článok 8 znie takto: „Správy Tri roky po nadobudnutí účinnosti tohto nariadenia predloží Komisia Európskemu parlamentu a Rade správu o jeho vykonávaní.“ | 2. OPATRENIA, NA KTORÉ SA TÁTO SPRÁVA VZťAHUJE Táto správa sa vzťahuje na všetky opatrenia, ktoré sa uskutočnili v rámci implementácie nariadenia o NUTS. Prvá implementácia sa uskutočnila v roku 2003 po prijatí nariadenia. V súlade s ustanoveniami nariadenia sa klasifikácia NUTS aktualizuje každé tri roky. Tento dôležitý proces sa uskutočnil koncom roku 2006. Táto správa bola preto načasovaná tak, aby ho bolo možné úplne zohľadniť. Klasifikácia NUTS je referenčným rámcom pre všetky regionálne štatistiky EÚ. V tejto súvislosti je preto vhodné informovať o predkladaní regionálnych štatistík z členských štátov Komisii, presnejšie Eurostatu. V súlade s článkom 2 ods. 5 sa prihliadalo na to, či sa nariadenie o NUTS bude naďalej vzťahovať na tri územné úrovne, alebo sa pridá viac úrovní. Komisia predložila, ako sa vyžadovalo, oznámenie o tejto záležitosti Európskemu parlamentu a Rade.[2] 1. mája 2004 do Európskej únie vstúpilo desať krajín. Na účely pokrytia týchto nových členských štátov bolo nariadenie o NUTS zmenené a doplnené a v tejto správe sa popisuje aj tento proces. Na záver v rokovaniach s kandidátskymi krajinami o ich regionálnej klasifikácii slúžia pravidlá v nariadení o NUTS ako usmernenie. 3. IMPLEMENTÁCIA V DATABÁZACH EUROSTATU Eurostat uchováva regionálne údaje v dvoch prostrediach: jedným je produkčná databáza, kde sa uchovávajú údaje na validáciu a kde sa pomery alebo iné odvodené ukazovatele vypočítavajú, a druhým je informačná databáza, ktorá je dostupná online prostredníctvom internetovej stránky Eurostatu. Štatistiky sú dostupné každému bezplatne, pokiaľ neexistuje mimoriadny dôvod na obmedzenie šírenia údajov. Obe databázy sa museli aktualizovať po prijatí kódov NUTS v roku 2003. Keďže sa rozširujú iba údaje o existujúcich regiónoch, každý kód, ktorý v roku 2003 zanikol, sa musí odstrániť z databáz. Štatistické údaje, ktoré sa spájali s neexistujúcim kódmi, sa v databáze, pokiaľ možno, presunuli alebo sa previedli na nové kódy NUTS. Databázy Eurostatu boli 20. novembra 2003 presunuté z predchádzajúcej verzie (NUTS 1999 založenej na neformálnej dohode) do verzie 2003 NUTS. Od roku 2003 je kód NUTS predefinovaný tak, aby mal rovnakú dĺžku pre všetky regióny na rovnakej úrovni NUTS, predtým to tak nebolo. Je to operatívne zlepšenie, pretože uľahčuje identifikáciu a zatriedenie regiónov NUTS v štatistických prehľadoch. 4. REGIONÁLNA šTATISTIKA Členské štáty predkladajú regionálnu štatistiku Eurostatu v súlade s klasifikáciou NUTS v niektorých doménach. Po validácii sa údaje online rozširujú prostredníctvom internetovej stránky Eurostatu. V niektorých doménach sú členské štáty zo zákona povinné predkladať regionálne údaje, zatiaľ čo v iných ich predkladajú na základe neformálnych dohôd. Väčšina údajov sa zberá na úrovni NUTS 2. Na podrobnejšej úrovni NUTS 3 sa poskytuje malý počet prehľadov. Po každej zmene regionálnej klasifikácie je potrebné, aby členské štáty prepočítali údaje na základe novej klasifikácie. V roku 2003 sa uskutočnili zmeny NUTS v piatich vtedajších 15 členských štátov EÚ. Je možné teda skontrolovať, či tieto krajiny vo všeobecnosti poskytli predchádzajúce údaje pre regióny, ktoré boli novo vymedzené v roku 2003. V prípadoch zlúčenia regiónov sa pomerne jednoducho spojili štatistiky pre nový región NUTS. V prípadoch, keď bol región rozdelený, alebo keď sa hranice medzi regiónmi posunuli, Eurostat nedokázal vykonať prepočet z dostupných údajov. Dotknuté členské štáty boli požiadané, aby poskytli prepočítané údaje, ak to bolo vôbec možné. V prípade výberového zisťovania často nie je možné retrospektívne prepočítavať regionálne údaje, nakoľko koncepcia prieskumu, vrátane veľkosti vzorky v každom (starom) regióne, neumožňuje takéto prepočítanie. Preto sa nedá vyhnúť tomu, aby po zmene regiónov NUTS v databázach nechýbali údaje. Ďalej je potrebné pripomenúť, že regionálne údaje zo sčítania obyvateľov, domov a bytov v rokoch 2000/2001 boli zhromaždené na základe regionálnej klasifikácie platnej v dobe, keď sa sčítanie uskutočnilo (pre staré aj nové členské štáty). Eurostat sa usiloval tieto údaje prekódovať v súlade s terajšou nomenklatúrou (2003) NUTS. Vo väčšine prípadov to bolo možné. V niektorých prípadoch bol štatistický úrad v dotknutej krajine požiadaný, aby poskytol revidované prehľady prepočítané na základe regionálnej klasifikácie z roku 2003. 5. DODATOčNÉ ÚROVNE NUTS Klasifikácia NUTS pozostáva z troch hierarchických úrovní. Článok 2 ods. 5 nariadenia o NUTS vyžaduje, aby Komisia predložila oznámenie Európskemu parlamentu a Rade o možnosti zaviesť podrobnejšie členenie úrovní do nariadenia o NUTS. Komisia prerokovala túto záležitosť s členskými štátmi a následne predložila oznámenie (KOM(2005) 473), v ktorom dospela k týmto záverom: Komisia prišla k záveru, že v súčasnom štádiu by sa v rámci nariadenia o NUTS nemalo počítať s dodatočnou úrovňou regionálnej klasifikácie. Úsilie by sa malo zamerať na štatistické informácie dostupné na existujúcich úrovniach NUTS s dôrazom na konsolidáciu v rámci rozšírenej EÚ 25, zlepšenie kvality a získavanie dodatočných regionálnych údajov tam, kde ich vyžadujú účely politiky. Na neformálnej úrovni by Komisia mala aktívne podporiť na úrovni Európy aj zosúlaďovanie úrovne LAU 1 (miestna správna jednotka úroveň) (ktorá podporuje úroveň NUTS 3). Toto prinesie intenzívnu výmenu stanovísk medzi štatistickými úradmi, ktorú bude Komisia podnecovať a podporovať, ako aj prípravu usmernení pre zosúladenie koncepcií a vymedzení regiónov úrovne LAU 1. Navrhuje sa, aby sa situácia v budúcnosti po určitom čase opäť prehodnotila. Mohlo by sa tak stať niekedy po roku 2008. 6. ROZšÍRENIE EÚ Na základe rozšírenia EÚ o desať nových členských štátov 1. mája 2004 bolo potrebné zmeniť a doplniť prílohy 1 až 3 k nariadeniu o NUTS, aby sa vzťahovali na všetkých 25 členských štátov. Nariadenie, ktorým sa mení a dopĺňa nariadenie (ES) č. 1059/2003 prijal Európsky parlament a Rada v roku 2005.[3] Postup prijatia tohto nariadenia trval kvôli počtu dotknutých krajín omnoho dlhšie a vyžadoval omnoho väčšie úsilie, ako sa spočiatku očakávalo. Hlavným problémom bolo, že niektoré z nových členských štátov prišli veľmi neskoro s návrhmi na úpravu svojich regiónov NUTS (apríl 2004). Napriek tomu boli všetky návrhy zapracované. Niektoré pristupujúce krajiny prijali svoje vlastné vnútroštátne právne predpisy týkajúce sa regionálnych štatistických klasifikácií. Tieto právne predpisy sa netýkajú regionálnej administratívnej štruktúry v ich krajine, ale sú výhradne štatistickou klasifikáciou, ktorá odzrkadľuje NUTS. Tieto vnútroštátne právne predpisy sú nadbytočné, pretože nariadenie o NUTS je priamo uplatniteľné vo všetkých členských štátoch. Okrem toho zo skúseností Komisie vyplýva, že takéto „paralelné“ právne predpisy týkajúce sa klasifikácie pre regionálnu štatistiku značne veci komplikujú. Konkrétne, ak Komisia je povinná uskutočniť zmeny regionálnej klasifikácie, aby ich uviedla do súladu s právnymi povinnosťami EÚ a politikou, členské štáty sú potom tiež nútené zrušiť svoje vnútroštátne právne predpisy. V budúcnosti sa kandidátskym krajinám bude dôrazne odporúčať, aby neprijímali tento druh právnych predpisov. 7. PROCES AKTUALIZÁCIE NARIADENIA O NUTS Článok 5 nariadenia o NUTS stanovuje , ako sa môže klasifikácia NUTS aktualizovať. Základným prístupom je však čo najmenej meniť klasifikáciu NUTS, aby sa zabránilo prerušeniam v štatistických časových radoch. Preto je prijímanie zmien klasifikácie NUTS obmedzené na nie častejšie ako každé tri roky. Výnimka z tohto trojročného obmedzenia je povolená v prípade úplnej administratívnej reorganizácie v členskom štáte, pretože každá takáto reorganizácia by spôsobila. že by bolo nemožné alebo veľmi prácne pre štatistický úrad v dotknutej krajine, aby pokračoval v poskytovaní štatistík založených na neaktuálnej regionálnej klasifikácii. Ďalšia výnimka je povolená v prípade veľmi malých zmien regionálnych hraníc: zmeny hraníc, ktoré vedú k zmene menšej ako 1 % obyvateľstva v najmenšom regióne, ktorého sa to týka, sa nemusia brať ako aktualizácia klasifikácie NUTS. Od júna 2003 sa v žiadnom členskom neuskutočnila žiadna reorganizácia, ako je ustanovené v článku 5 ods. 4. Niektoré menšie zmeny sa uskutočnili v prípade hraníc medzi regiónmi NUTS. Trojročné moratórium na zmeny klasifikácie NUTS znamenalo, že prvá revízia bola možná v roku 2006. Od Komisie sa vyžaduje, aby predložila návrhy na aktualizáciu klasifikácie NUTS založenej na informáciách od členských štátov, berúc do úvahy potreby politík sekcií Komisie tak, aby mohli byť prijaté v „druhej polovici kalendárneho roka“. Celkový proces takejto revízie a postup, akým členské štáty informujú Komisiu o všetkých zmenách, ktoré chcú uskutočniť v prípade klasifikácie NUTS, boli finalizované s členskými štátmi počas pravidelných zasadnutí Pracovnej skupiny Eurostatu pre regionálne a mestské štatistiky v roku 2005. V praxi revízia klasifikácie znamená iba zmenu a doplnenie príloh k nariadeniu. Keďže nariadenie o NUTS sa týka vo všeobecnosti štatistík, za koordináciu riadenia regionálnej klasifikácie je zodpovedný štatistický úrad v každom členskom štáte. Členské štáty však musia listom svojho stáleho predstaviteľa pri EÚ oficiálne informovať Komisiu o všetkých zmenách, ktoré chcú navrhnúť. Na základe uvedeného procesu, boli navrhnuté zmeny a doplnenia európskej regionálnej klasifikácie (NUTS) v týchto 12 členských štátoch: Belgicko, Česká republika, Dánsko, Nemecko, Španielsko, Taliansko, Holandsko, Poľsko, Fínsko, Slovinsko, Švédsko a Spojené kráľovstvo. Iba Dánsko, Slovinsko a Švédsko sú ovplyvnené celkove; vo všetkých ostatných krajinách sa zmeny týkajú iba vybraných regiónov. Revízie, ktoré navrhlo Portugalsko, Komisia neschválila, pretože sa usúdilo, že sú v rozpore s určitými ustanoveniami nariadenia. Nová klasifikácia NUTS sa bude uplatňovať na údaje poskytnuté od 1. januára 2008. Od tohto dátumu musia byť predkladané štatistické údaje v súlade s novou klasifikáciou NUTS 2006. Výbor pre štatistické programy schválil na svojom zasadnutí 16. novembra 2006 návrh nariadenia Komisie podľa postupu „komitológie“. Návrh nariadenia bol oznámený Európskemu parlamentu 5. decembra 2006 v súlade s jeho právom na kontrolu činnosti (článok 4 rozhodnutia Rady 1999/468/ES) a Komisia ho s konečnou platnosťou prijala 1. februára 2007.[4] Zhrnutie Celkový proces revízie regionálnej klasifikácie prebiehal dobre, ale budú potrebné určité zmeny postupu v prípade ďalšej revízie v roku 2009. Po prvé, bude potrebné zabezpečiť, aby zámer každého členského štátu bol úplne jasný, od každého členského štátu sa bude vyžadovať konkrétna odpoveď, v ktorej sa jasne vyjadrí, či neplánuje uskutočniť nejaké revízie. Týmto sa zabráni akýmkoľvek problémom v budúcnosti s prehľadnosťou ich zámerov. Po druhé a čo je najviac dôležité so zreteľom na revíziu „postupu komitológie“, najmä predĺženie doby povolenej na „právo kontroly“ Európskeho parlamentu, sa proces revízie bude musieť začať omnoho skôr v priebehu roku a podľa toho sa budú musieť upraviť termíny. 8. KANDIDÁTSKE KRAJINY Od mája 2004 rokuje s Eurostatom päť kandidátskych krajín o svojej regionálnej klasifikácii pre štatistiku. Pokiaľ sú ešte kandidátskymi krajinami, schvaľuje sa klasifikácia „štatistických regiónov“, aby sa umožnil zber porovnateľných regionálnych štatistík počas celého prístupového procesu. Na účely vytvorenia týchto regiónov a posúdenie všetkých navrhovaných zmien berie Eurostat do úvahy ustanovenia nariadenia o NUTS, najmä populačné prahy uvedené v článku 3 ods. 2. Bulharsko a Rumunsko sa dohodli na štatistických regiónoch už pred konečným schválením nariadenia o NUTS v roku 2003. Niektoré z nich nie sú úplne v súlade s nariadením (článok 3 ods. 2). Pri príprave na ich pristúpenie k EÚ Eurostat viedol rozsiahle rokovania s Bulharskom aj Rumunskom s cieľom viac zosúladiť štatistické regióny v týchto krajinách s ustanoveniami nariadenia o NUTS. V prípade Rumunska predvstupové regionálne podporné programy Komisie založené na dohodnutých dočasných definíciách úrovne 2 „Štatistické regióny“ boli namierené proti akejkoľvek zmene pri pristúpení, najmä kvôli zabezpečeniu porovnateľnej regionálnej štatistiky pokrývajúcej pred- a povstupové obdobia. Toto sa bude skúmať v prípade budúceho kola aktualizácie. Od Chorvátska sa požadovalo, aby na základe Stabilizačnej a asociačnej dohody zaviedlo regionálnu štatistickú klasifikáciu a predložilo k tomu rad návrhov. Prvé dva Komisia zamietla, pretože (neadministratívne) regióny úrovne 2 nezodpovedajú veľkosťou kritériám v článku 3 ods. 2 nariadenia o NUTS. Tretí návrh Komisia prijala, následne ho však Chorvátsko stiahlo. Odvtedy bol poslaný ďalší návrh a teraz ho Komisia prijala. Bývalá juhoslovanská republika Macedónsko poslala Eurostatu dva návrhy na regionálnu štatistickú klasifikáciu. Oba obsahovali niekoľko neadministratívnych regiónov na úrovni 3, jeden z nich je príliš malý na to, aby spĺňal požiadavky článku 3 ods. 5. Kritériá pre takéto neadministratívne jednoty sú reštriktívnejšie ako pre administratívne regióny. Komisia preto na základe článku 3 ods. 2 obidva návrhy zamietla. Turecko už pred nadobudnutím účinnosti nariadenia o NUTS v roku 2003 dosiahlo dočasnú dohodu o štatistických regiónoch. Konečná klasifikácia regiónov NUTS, ktorá sa má prijať pri vstupe, je stále predmetom rokovaní a dohody v rámci prístupového procesu. 9. INÉ KRAJINY A ÚZEMIA Dohoda o Európskej hospodárskej oblasti sa neuplatňuje na regionálnu štatistiku. Island, Lichtenštajnsko a Nórsko zohľadňujú kritériá ustanovené v nariadení o NUTS, ale nie sú nimi právne viazané. Dohoda medzi EÚ a Švajčiarskom sa nevzťahuje na regionálnu štatistiku v niektorých doménach. Eurostat z času na čas dostáva od užívateľov žiadosti o regionálne údaje založené na podobných klasifikáciách ako NUTS z iných krajín alebo území, ktoré nepatria do EÚ. Eurostat takýmto žiadostiam nie je schopný vyhovieť napriek potrebe, ktorá vyplýva z iniciatív EÚ, napríklad program Socrates, program „Interreg“, alebo regionálnej politiky. - Program Socrates, ktorý uskutočňuje Generálne riaditeľstvo pre vzdelávanie a kultúru, vyžaduje regionálnu klasifikáciu v krajinách CARDS na západnom Balkáne a v zámorských územiach členských štátov (rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu). - Programy „Interreg“ zasahujú za vonkajšie hranice EÚ a zahŕňajú regióny v krajinách ako napríklad Ukrajina, Moldavsko alebo Rusko. Pretože v týchto krajinách nie sú vymedzené žiadne regióny NUTS, regióny oprávnené pre tento program sú vymedzené ad hoc. - Geograficky sa nariadenie o NUTS uplatňuje na hospodárske územie vymedzené v nariadení o ESA(95) (body 2.05 a 13.07),[5] ktoré preto nezahŕňajú určité špecifické územia ako napríklad Gibraltár alebo Mount Athos z klasifikácie NUTS. 10. ROZšIROVANIE Úplný zoznam regiónov, vrátane kódov a názvov, je dostupný na serveri klasifikácií RAMON na internetovej stránke Eurostatu. Touto cestou sú informácie o klasifikácii NUTS sprístupnené čo najširšej verejnosti. Okrem zoznamu regiónov internetová stránka obsahuje úvodné a vysvetľujúce texty o NUTS a sekcie s mapami, na ktorých sú uvedené hranice regiónov. Odkaz na domovskú stránku: http://ec.europa.eu/eurostat/ramon/nuts/. Eurostat v roku 2003 publikoval brožúru obsahujúcu klasifikáciu NUTS a náčrt máp regiónov, po ktorej nasledovala v roku 2004 revidovaná verzia obsahujúca všetky regióny NUTS v EÚ-25. Výtlačky týchto brožúr boli distribuované v rámci Eurostatu a štatistikom z členských štátov, ktorí sú hlavnými kontaktnými osobami Eurostatu v oblasti poskytovania regionálnych štatistík. Brožúry sú dostupné aj v PDF formáte na internetovej stránke Eurostat: http://epp.eurostat.ec.europa.eu/portal/page?_pageid=1073,1135281,1073_1135295&_dad=portal&_schema=PORTAL&p_product_code=KS-BD-04-005. Na zasadnutiach pracovných skupín pre európsky štatistický systém, ktoré sú dôležitým fórom pre rokovania o NUTS so štatistickými úradmi členských štátov, Eurostat opakovane prezentoval klasifikáciu NUTS a jej pravidlá týkajúce sa najmä zmien NUTS. Pracovným skupinám a členom určitých GR v rámci politiky Komisie boli prezentované aj niektoré iné záležitosti (napr. geografické informačné systémy a štatistiky, demografické, turistické a dopravné štatistiky) 11. ZÁVERY Nariadenie o NUTS sa uplatňuje v rámci európskeho štatistického systému a slúži svojmu prvoradému účelu ako rámec pre regionálnu štatistiku na európskej úrovni. Odôvodnenie 8 nariadenia o NUTS zdôrazňuje zámer zachovať stabilitu klasifikácie NUTS. V prípade určitých domén regionálnych štatistík každá zmena klasifikácie NUTS spôsobuje značné problémy s údržbou a prepočítaním štatistických údajov. Z tohto dôvodu Komisia prijala vo svojich návrhoch na zmeny regiónov NUTS reštriktívny prístup. Otázka pridania dodatočných regionálnych úrovní k nariadeniu o NUTS sa dôkladne skúmala, vrátane požadovaných konzultácií s členskými štátmi. Oznámenie týkajúce sa tejto záležitosti bolo predložené Európskemu parlamentu a Rade. Dospelo sa k záveru, že by sa v súčasnosti k nariadeniu o NUTS nemala pridať dodatočná úroveň. Táto záležitosť by sa mala opätovne prehodnotiť niekedy po roku 2008. Pri rokovaniach s kandidátskymi krajinami sa ustanovenia v nariadení o NUTS používajú na podnietenie dotknutých krajín, aby svoje návrhy uviedli do súladu s harmonizovanejšou európskou regionálnou klasifikáciou. Revízia nariadenia o NUTS prebiehala hladko, v ďalšom kole revízie v roku 2009 sa však urobia menšie zmeny na konsolidáciu tohto procesu. [1] Ú. v. EÚ L 154, 21.06.2003, s. 1. Nariadenie naposledy zmenené a doplnené nariadením Komisie (ES) č. 105/2007 (Ú. v. EÚ L 39, 10.2.2007, s. 1). [2] Oznámenie Komisii, Európskemu parlamentu a Rade o vhodnosti zavedenia pravidiel pre podrobnejšie členenie úrovní klasifikácie NUTS na celoeurópskej úrovni (KOM(2005) 473 v konečnom znení zo 6. októbra 2005). [3] Nariadenie (ES) č. 1888/2005 Európskeho parlamentu a Rady z 26. októbra 2005, ktorým sa mení a dopĺňa nariadenie (ES) č. 1059/2003 o zostavení spoločnej nomenklatúry územných jednotiek na štatistické účely (NUTS) z dôvodu pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska do Európskej únie (Ú. v. EÚ L 309, 25.11.2005, s. 1). [4] Nariadenie Komisie (ES) č. 105/2007 z 1. februára 2007, ktorým sa menia a dopĺňajú prílohy k nariadeniu Európskeho parlamentu a Rady (ES) č. 1059/2003 o zostavení spoločnej Nomenklatúry územných jednotiek pre štatistické účely (NUTS) (Ú. v. EÚ L 39, 10.2.2007, s. 1). [5] Nariadenie Rady (ES) č. 2223/96 z 25. júna 1996 o Európskom systéme národných a regionálnych účtov v spoločenstve (Ú. v. ES L 310, 30.11.1996, s. 1).